ฮาฟิซ อัลอะซัด

**ฮาฟิซ อัลอะซัด** (6 ตุลาคม ค.ศ. 193010 มิถุนายน ค.ศ. 2000) เป็นนักการเมืองและนายทหารชาวซีเรีย เขาดำรงตำแหน่งประธานาธิบดีซีเรียตั้งแต่ ค.ศ. 1971 จนถึงแก่อสัญกรรมใน ค.ศ. 2000 ก่อนหน้านั้น เขาดำรงตำแหน่งนายกรัฐมนตรีระหว่าง ค.ศ. 1970 ถึง ค.ศ. 1971 รวมถึงเป็นเลขาธิการคณะบัญชาการภูมิภาคพรรคบะอษ์สังคมนิยมอาหรับ สาขาซีเรีย และเลขาธิการคณะบัญชาการแห่งชาติพรรคบะอษ์ตั้งแต่ ค.ศ. 1970 ถึง ค.ศ. 2000 อะซัดมีบทบาทสำคัญในเหตุการณ์รัฐประหาร ค.ศ. 1963 ซึ่งทำให้พรรคบะอษ์สังคมนิยมอาหรับ สาขาซีเรียขึ้นสู่อำนาจในประเทศ โดยพรรคดำรงอำนาจอยู่อย่างยาวนานจวบจนกระทั่งการล่มสลายของระบอบการปกครองใน ค.ศ. 2024 ที่นำโดยบัชชาร อัลอะซัด ผู้เป็นบุตรชาย

ภายหลังรัฐประหาร ค.ศ. 1963 คณะผู้นำชุดใหม่แต่งตั้งอะซัดเป็นผู้บัญชาการกองทัพอากาศซีเรีย จากนั้นในเดือนกุมภาพันธ์ ค.ศ. 1966 อะซัดเข้าไปมีบทบาทในรัฐประหารครั้งที่สอง ซึ่งนำไปสู่การโค่นล้มผู้นำสายดั้งเดิมของพรรคบะอษ์ รัฐบาลใหม่ได้แต่งตั้งอะซัดให้ดำรงตำแหน่งรัฐมนตรีว่าการกระทรวงกลาโหม สี่ปีต่อมา อะซัดเป็นผู้นำในการก่อรัฐประหารครั้งที่สาม เพื่อล้มล้างระบอบการปกครองแบบลัทธิมากซ์ของเศาะลาห์ ญะดีด และแต่งตั้งตนเองเป็นผู้นำประเทศ โดยภายหลังการยึดอำนาจ อะซัดได้เปลี่ยนแปลงนโยบายระหว่างประเทศของพรรคบะอษ์ เช่น การยกเลิกนโยบายของญะดีดที่มุ่งส่งออก "การปฏิวัติสังคมนิยม" และเสริมสร้างความสัมพันธ์กับประเทศที่ผู้นำคนก่อนถือว่าเป็น "พวกปฏิกิริยา" อะซัดเลือกเข้าข้างสหภาพโซเวียตและประเทศกลุ่มตะวันออกในช่วงสงครามเย็น เพื่อแลกเปลี่ยนกับการสนับสนุนในการต่อต้านอิสราเอล และแม้ว่าเขาจะละทิ้งแนวคิดรวมกลุ่มอาหรับที่มุ่งรวมโลกอาหรับเป็นชาติเดียว แต่อะซัดก็พยายามวาดฝันให้ซีเรียเป็นผู้พิทักษ์ชาวปาเลสไตน์ในการต่อสู้กับอิสราเอล

อะซัดรวบรวมและสถาปนาอำนาจของตนอย่างรวดเร็ว โดยเมื่อขึ้นสู่อำนาจ เขาจัดระเบียบรัฐตามแนวทางของศาสนาและชาติพันธุ์ (ชาวมุสลิมนิกายซุนนีและกลุ่มที่ไม่ใช่อะละวีตกเป็นเพียงตัวแทนเชิงสัญลักษณ์ในสถาบันการเมือง ขณะที่ชาวอะละวีเข้าควบคุมกองทัพ หน่วยข่าวกรอง ระบบราชการ และกลไกด้านความมั่นคง) แม้ซีเรียจะยังใช้ระบบพรรคการเมืองเดียว แต่อำนาจตัดสินใจที่เคยเป็นแบบรวมหมู่ของพรรคบะอษ์ก็ถูกลดทอนลงเพื่อให้อำนาจประธานาธิบดีสูงสุด มีการสร้างลัทธิบูชาบุคคลที่ยึดโยงกับอะซัดและครอบครัว โดยบูรณาการเข้ากับลัทธิบะอษ์เพื่อกำหนดเป็นอุดมการณ์อย่างเป็นทางการของรัฐ นอกจากนี้ อะซัดยังสั่งการรณรงค์กลืนชาติให้เป็นอาหรับในพื้นที่ชาวเคิร์ด และเข้าแทรกแซงเลบานอนเมื่อ ค.ศ. 1976 ซึ่งนำไปสู่การยึดครองเลบานอนของซีเรีย ในช่วงการปกครองของเขา รัฐบาลได้ปราบปรามการก่อการกำเริบของภราดรภาพมุสลิมซีเรียด้วยการกวาดล้างหลายครั้ง จนถึงเหตุการณ์สังหารหมู่ที่ฮามา ซึ่งทำให้พื้นที่สองในสามของเมืองฮามาถูกทำลาย มีข้อครหาต่อรัฐบาลของเขาว่าสนับสนุนการละเมิดสิทธิมนุษยชนจำนวนมาก รวมถึงการจัดตั้งค่ายกักกันมรณะ

ช่วงปลายสมัยการปกครองของเขา อะซัดเริ่มมองหาผู้สืบทอด โดยบุคคลแรกที่ได้รับเลือก คือ ริฟอัต อัลอะซัด ผู้เป็นน้องชาย แต่ริฟอัตพยายามยึดอำนาจในช่วง ค.ศ. 1983–1984 เป็นเวลาเดียวกับที่สุขภาพของฮาฟิซย่ำแย่ลง ต่อมาเมื่อฮาฟิซมีสุขภาพดีขึ้น เขาจึงเนรเทศริฟอัตออกนอกประเทศ บุคคลที่อะซัดเลือกต่อมา คือ บาซิล บุตรชายคนโต แต่บาซิลเสียชีวิตจากอุบัติเหตุทางรถยนต์ใน ค.ศ. 1994 อะซัดจึงหันไปหาบุตรชายอีกคน คือ บัชชาร ซึ่งขณะนั้นกำลังศึกษาวิชาแพทย์อยู่ที่สหราชอาณาจักรและไม่มีประสบการณ์ทางการเมืองเลย การเคลื่อนไหวเพื่อแต่งตั้งสมาชิกในครอบครัวเป็นผู้สืบทอดได้รับเสียงวิพากษ์วิจารณ์จากชนชั้นปกครองซีเรียบางส่วน แต่อะซัดยังคงเดินหน้าแผนการดังกล่าวและปลดเจ้าหน้าที่ที่คัดค้านการสืบทอดนี้ อะซัดถึงแก่อสัญกรรมในเดือนมิถุนายน ค.ศ. 2000 และบัชชารขึ้นดำรงตำแหน่งประธานาธิบดีต่อจากเขา จนกระทั่งถูกโค่นล้มในเดือนธันวาคม ค.ศ. 2024

## ชีวิตช่วงต้น การศึกษา และอาชีพช่วงต้น

### ชีวิตช่วงต้น

ฮาฟิซ อัลอะซัดเกิดในวันที่ 6 ตุลาคม ค.ศ. 1930 ที่ก็อรดาฮะฮ์ เมืองทางตะวันตกเฉียงเหนือของซีเรีย เขาเกิดในครอบครัวชาวชนบทอะละวียากจนในชนเผ่ากัลบียะฮ์ของอะละวี ภายหลัง อัลอะซัดรำลึกถึงในการประชุมสมัชชาสหภาพชาวนาว่า *"ผมหลงใหลในการนวดข้าว... แต่ผมมีส่วนร่วมในทุกขั้นตอนของการทำฟาร์ม... ได้ใช้ชีวิตตามอารมณ์ และเข้าใจความหมายของชีวิต ผมยังคงเห็นภาพความอยุติธรรมในยุคนั้นอยู่ในใจ ไม่ว่าอดีตจะเลือนหายไปไกลแค่ไหน สิ่งสำคัญคือต้องรักษาภาพเหล่านี้ไว้ในใจ ไม่ใช่เพื่อบ่มเพาะความเกลียดชังต่อใคร แต่เพื่อมองเข้าไปในตัวพวกเขา เพราะสิ่งที่เราอดทนนั้นเป็นส่วนสำคัญของมุมมองต่อสิ่งต่าง ๆ และเป็นรากฐานที่เราสร้างปัจจุบันและอนาคตขึ้นมา"* 

ซุลัยมาน อัลวะฮ์ฮิช ปู่ของเขา ได้ชื่อเล่นว่า *อัลวะฮ์ฮิช* (สัตว์ป่า) จากความแข็งแกร่งของเขา พ่อแม่ของอัลอะซัดคือนาอิซะ ชาลีช กับอะลี อัลอะซัด พ่อของเขาแต่งงานสองครั้งและมีบุตร 11 คน ฮาฟิซเป็นบุตรชายคนที่ 9 และคนที่สี่จากการสมรสครั้งที่สอง

ในคริสต์ทศวรรษ 1920 อะลีได้รับการเคารพนับถือในท้องถิ่นและในตอนแรกคัดค้านอาณัติสำหรับซีเรียและเลบานอน ซึ่งเป็นอาณัติของสันนิบาตชาติที่ปกครองโดยฝรั่งเศสที่จัดตั้งขึ้นอย่างเป็นทางการใน ค.ศ. 1923 กระนั้นในเวลาต่อมา อะลี ซุลัยมานได้ร่วมมือกับรัฐบาลฝรั่งเศสและได้รับการแต่งตั้งให้ดำรงตำแหน่งอย่างเป็นทางการ ชาวบ้านเรียกเขาว่า "อัลอะซัด" (สิงโต) สำหรับความสำเร็จของเขา และใน ค.ศ. 1927 เขาได้นำชื่อเล่น (ฉายา) มาตั้งเป็นนามสกุลของตนเอง

### การศึกษา และอาชีพการเมืองช่วงต้น

## อุดมการณ์ทางการเมืองและความเชื่อ

เดิมอัลอะซัดเป็นผู้อุทิศแด่อุดมการณ์รวมกลุ่มอาหรับอย่างจริงจัง และได้รับแรงบันดาลใจอย่างมากจากญะมาล อับดุนนาศิรกับแนวคิดของเขา อย่างไรก็ตาม เมื่อเวลาผ่านไป อุดมการณ์ของเขาก็เปลี่ยนไปในทางชาตินิยมซีเรีย 

ผลเหล่านี้ ทำให้แนวคิดและวิธีการปกครองรัฐของเขากลายเป็นที่รู้จักในนามลัทธิอัลอะซัด ลัทธิอัลอะซัดถือเป็นแนวคิดแบบลัทธินีโอบะอษ์แบบสุดโต่งที่พัฒนามาในภายหลังและมีลักษณะเฉพาะตัวมากขึ้น โดยให้ฮาฟิซ อัลอะซัดเป็นศูนย์กลางในฐานะผู้ก่อตั้งและบิดาแห่งชาติซีเรียสมัยใหม่ นโยบายของลัทธิอัสอะซัเป็นการผสมผสานที่แปลกประหลาดระหว่างชาตินิยมอาหรับซีเรีย สังคมนิยมสุดโต่ง (จนถึงคริสต์ทศวรรษ 1990) ฆราวาสนิยม แสนยนิยม และลัทธิบูชาบุคคลที่มีฮาเฟซเป็นศูนย์กลาง: ลัทธิอัลอะซัดยกย่องฮาฟิซและพรรณนาถึงภูมิปัญญาของเขาว่า "เกินกว่าที่ประชาชนทั่วไปจะเข้าใจได้" ลัทธิอัลอะซัดไม่ได้ส่งเสริมอเทวนิยมและยึดถือแนวคิดดั้งเดิมมากกว่า ซึ่งแตกต่างจากลัทธินีโอบะอัษธของญะดีด เช่น การปฏิเสธหลักคำสอนเรื่องการส่งออกการปฏิวัติสังคมนิยม และกลยุทธ์ "สงครามประชาชน" ของลัทธิเหมา ลัทธิอัลอะซัดสนับสนุนการจัดตั้งกองทัพมาตรฐานที่แข็งแกร่ง (แทนที่จะสนับสนุนกองกำลังตัวแทนดังเช่นในสมัยของญะดีด) และการจัดตั้งพันธมิตรกับองค์กรที่ไม่ใช่บะอัษในซีเรีย (ซึ่งถูกปฏิเสธโดยระบอบญาดีดเช่นกัน) ซึ่งท้ายที่สุดแล้วส่งผลให้เกิดการก่อตั้งแนวร่วมก้าวหน้าแห่งชาติ การโฆษณาชวนเชื่อภาครัฐซีเรียแสดงให้เห็นว่าลัทธิอัลอะซัดเป็นกระแสบะอัษแบบใหม่ที่พัฒนาอุดมการณ์บะอัษให้สอดคล้องกับความต้องการของยุคสมัยใหม่

## หมายเหตุ

## อ้างอิง

### รายการอ้างอิง

### แหล่งข้อมูล

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

## หนังสืออ่านเพิ่มเติม
* 
* 
* 
* 
* 

## แหล่งข้อมูลอื่น

* Syrian parliament backs Bashar
* Syria: The Reckoning

หมวดหมู่:บุคคลที่เกิดในปี พ.ศ. 2473
หมวดหมู่:บุคคลที่เสียชีวิตในปี พ.ศ. 2543
หมวดหมู่:นายพลทหารอากาศ
หมวดหมู่:ผู้นำที่ได้อำนาจจากรัฐประหาร
หมวดหมู่:ประธานาธิบดีซีเรีย
หมวดหมู่:นายกรัฐมนตรีซีเรีย